Actaeus
Actaeus (Graece Ἀκταῖος) fuit, secundum unam narrationem, primus rex Atticae, cuius filia Aglauros Cecropi nupsit et Aglauron Hersen Pandroson filias ac Erysichthonem filium genuit. Secundum alteram narrationem Cecrops primo in Attica regnavit, et Actaeus tantummodo Aglauri patris partes egit. Praeterea Athmonienses (incolae Athenarum demi, qui Athmonon appellabatur) Porphyriona multo ante Actaeum regnasse dicebant. Sunt quidem qui de veritate Actaei regis omnino dubitent, nam secundum Philochorum rerum scriptorem Attica vastata erat diluvio usque ad Cecropis regnum. At iam habitationes neolithicas late effusas attestantur indicia archaeologica. Attica antiquitus Acta (Ἀκτή) appellata est, unde Actaeus (Ἀκταῖος) 'vir litoralis' derivatum est.